DEĊIŻJONI TAL-KUMMISSJONI
tas-16 ta’ Novembru 2005
li tirrevoka d-Deċiżjoni 2004/614/KE li tikkonċerna l-miżuri protettivi fir-rigward ta’ l-influwenza tat-tjur b'patoġeniċità għolja fir-Repubblika ta’ l-Afrika ta’ Isfel
(innotifikata taħt dokument numru C(2005) 4396)
(Test b’rilevanza għaż-ŻEE)
(2005/799/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari l-Artikolu 18(6) u (7) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b’ mod partikolari l-Artikolu 22(1) u (6) tagħha,
Billi:
(1)
Id-Deċiżjoni tal-Kummissjoni 2004/614/KE li tikkonċerna l-miżuri protettivi fir-rigward ta’ l-influwenza li hija patoġenika ħafna tat-tjur fir-Repubblika ta’ l-Afrika ta’ Isfel (3) ġiet adottata b’ rispons għat-tfaqqigħ ta’ l-influwenza tat-tjur fl-għasafar li ma jtirux fl-Afrika ta’ Isfel.
(2)
Ir-Repubblika ta’ l-Afrika ta’ Isfel iddikjarat li issa hija ħielsa mill-influwenza tat-tjur u bagħtet rapport finali dwar is-sitwazzjoni tas-saħħa ta’ l-annimali lill-Kummissjoni flimkien ma’ talba għal emenda fid-Deċiżjoni 2004/614/KE kif meħtieġ.
(3)
L-informazzjoni li tinsab fir-rapport finali turi b’ mod ċar li t-tifqigħa fir-Repubblika ta’ l-Afrika ta’ Isfel kienet ġiet ristretta u li l-marda m’ għadhiex iktar preżenti fil-pajjiż. Il-miżuri protettivi fir-rigward tar-Repubblika ta’ l-Afrika ta’ Isfel għalhekk m'għadhomx meħtieġa.
(4)
Id-Deċiżjoni 2004/614/KE għandha għalhekk tkun irrevokata.
(5)
Il-miżuri stipolati f’din id-Deċiżjoni huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/614/KE hi rrevokata.
Artikolu 2
L-Istati Membri għandhom jemendaw il-miżuri li japplikaw għall-importazzjoni sabiex jinġiebu f’ konformità ma’ din id-Deċiżjoni u għandhom jippubbliċizzaw il-miżuri adottati b’mod xieraq u immedjat. Huma għandhom jinfurmaw immedjatament lill-Kummissjoni bihom.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar is-16 ta’ Novembru 2005.